Kataza gaan terug Kommetjie toeKataza. (Foto: Baboons Matter/Facebook) Die bobbejaan Kataza gaan so gou as moontlik weer met sy Slangkop-trop in die Kommetjie-omgewing herenig word. Ryno Engelbrecht het verlede maand ’n aansoek by die Wes-Kaapse hooggeregshof ingedien om die besluit vroeër vanjaar om Kataza van Kommetjie na Tokai te hervestig, te hersien en tersyde te stel. Volgens die Stad Kaapstad het Engelbrecht ingestem om sy aansoek terug te trek nadat besluit is om Kataza terug te stuur Kommetjie toe. Die besluit volg volgens die stad nadat hy die situasie deeglik gemonitor het oor die afgelope tien weke. Kataza se terugkeer sal gedoen word in ooreenstemming met die goedgekeurde riglyne en sal so spoedig moontlik plaasvind. CapeNature en ’n onafhanklike dierewelsynsorganisasie sal versoek word om sy vangs en vrylating te monitor. In die belang van die bobbejaantrop en openbare veiligheid, mag geen lede van die publiek teenwoordig wees wanneer Kataza gevang word nie. Sodra hy gevang is, sal alle vorme van identifikasie verwyder word en indien nodig sal ’n veearts hom ondersoek voor hy vrygelaat word. Volgens die stad sal Kataza se rekord nie in ag geneem word met toekomstige besluit nie. “Dit is om hom ’n regverdige kans te gee om weer aan sy omgewing gewoond te raak.” Die publiek is versoek om Kataza nie te agtervolg wanneer hy eers vrygelaat is nie en om hom tyd en ruimte te gee om aan te pas. Die Kaap de Goede Hoop-DBV het verlede maand die Kaapse owerhede genader met die voorstel om Kataza te vang en by die Riverside-wildrehabilitasiesentrum in Limpopo te hervestig. Volgens die stad neem hy kennis van die DBV se voorstel, maar berus die besluit om wilde diere te verskuif by CapeNature wat ’n permit in die verband moet uitreik. “Die stad is wel van mening dat Kataza die geleentheid moet kry om tyd saam met die Slangkop-trop deur te bring.” Maroela Media het vroeër berig dat Kataza verlede maand in ŉ geveg met ŉ bobbejaanmannetjie van die Tokai-trop betrokke was.